b'\n_START_ARTICLE_\nWes Craven\n_START_SECTION_\nTrumpa biografija\n_START_PARAGRAPH_\nWesas Cravenas gim\xc4\x97 Ohajo valstijoje, Caroline\xe2\x80\x99os ir Paulo Craven\xc5\xb3 \xc5\xa1eimoje, kur buvo aukl\xc4\x97jamas grie\xc5\xbetoje baptist\xc5\xb3 religijos aplinkoje. T\xc4\x97vas mir\xc4\x97, kai Wesui buvo ketveri._NEWLINE_Jis \xc4\xafgijo angl\xc5\xb3 kalbos ir psichologijos bakalauro laipsn\xc4\xaf Wheaton koled\xc5\xbee Ilinojuje bei filosofijos ir ra\xc5\xa1ybos magistro laipsn\xc4\xaf John Hopkins universitete. Prie\xc5\xa1 patekdamas \xc4\xaf kino pramon\xc4\x99, Cravenas trumpai d\xc4\x97st\xc4\x97 angl\xc5\xb3 kalb\xc4\x85 Westminsterio koled\xc5\xbee bei buvo humanitarini\xc5\xb3 moksl\xc5\xb3 profesoriumi Clarksono Technologijos koled\xc5\xbee (dabar \xe2\x80\x93 Clarksono universietas) Potsdame, Niujorko valstijoje._NEWLINE_Pirmasis jo darbas kino industrijoje buvo garso re\xc5\xbeisieriaus pareigos vienoje i\xc5\xa1 kompanij\xc5\xb3 Niujorke. 1971 metais jis kartu su Sean S. Cunninghamu suk\xc5\xabr\xc4\x97 film\xc4\x85 \xe2\x80\x9eTogether\xe2\x80\x9c, o po met\xc5\xb3 jau savaranki\xc5\xa1kai re\xc5\xbeisavo film\xc4\x85 \xe2\x80\x9ePaskutinis namas kair\xc4\x97je\xe2\x80\x9c. Filmas susilauk\xc4\x97 didelio populiarumo, o sekantis, \xe2\x80\x9eKalvos turi akis\xe2\x80\x9c (angl. The Hills Have Eyes), pasirod\xc4\x99s 1977 metais, peln\xc4\x97 Cravenui pirmuosius apdovanojimus.\n_START_SECTION_\nRe\xc5\xbeis\xc5\xabra ir scenarijai\n_START_PARAGRAPH_\nWeso Craveno filmai i\xc5\xa1siskiria siaura riba tarp fantazijos ir realyb\xc4\x97s. Pavyzd\xc5\xbeiui, film\xc5\xb3 Ko\xc5\xa1maras Guob\xc5\xb3 gatv\xc4\x97je serijoje nagrin\xc4\x97jamos sapn\xc5\xb3 pasekm\xc4\x97s realiame gyvenime. Kur jie susilieja, ne\xc4\xafmanoma atskirti fantazijos nuo realyb\xc4\x97s. Filmai Klyksmas yra tarsi siaubo film\xc5\xb3 parodija, bet tuo pa\xc4\x8diu lieka pagrindiniuose \xc5\xbeanro \xe2\x80\x93 kaip siaubo filmo \xe2\x80\x93 r\xc4\x97muose. Pastaroji trilogija i\xc5\xa1garsino aktor\xc4\x99 Neve Campbell. Craveno filmams b\xc5\xabdingas herojus yra stipri, savimi pasitikinti ir kovojanti moteris._NEWLINE_Ko\xc5\xa1maras Guob\xc5\xb3 gatv\xc4\x97je bei pagrindinis jo persona\xc5\xbeas \xc5\xbeudikas \xe2\x80\x93 maniakas Fredis Kriugeris \xe2\x80\x93 geriausiai \xc5\xbeinomas Weso Craveno k\xc5\xabrinys. Persona\xc5\xbeo vizija yra jo paties vaikyst\xc4\x97s prisiminimas, kai, b\xc5\xabdamas de\xc5\xa1imties, pro lang\xc4\x85 gatv\xc4\x97je i\xc5\xa1vydo girt\xc4\x85 vyr\xc4\x85, apsirengus\xc4\xaf taip pat, kaip v\xc4\x97liau sukurtas herojus. Vaizdas j\xc4\xaf labai i\xc5\xa1g\xc4\x85sdino ir po daugelio met\xc5\xb3 virto kultiniu siaubo film\xc5\xb3 herojumi._NEWLINE_Viso buvo nufilmuotos a\xc5\xa1tuonios dalys, \xc4\xafskaitant film\xc4\x85 Fredis prie\xc5\xa1 D\xc5\xbeeison\xc4\x85, kuriame Kriugeris susid\xc5\xabr\xc4\x97 su kitu garsiu siaubo film\xc5\xb3 persona\xc5\xbeu i\xc5\xa1 serijos \xe2\x80\x9cPenktadienis, 13\xe2\x80\x9c. Cravenas re\xc5\xbeisavo tik du filmus. V\xc4\x97liau jis ilg\xc4\x85 laik\xc4\x85 buvo kalbinamas paversti film\xc4\x85 trilogija, netgi prodiusavo tre\xc4\x8diaj\xc4\x85 filmo dal\xc4\xaf Ko\xc5\xa1maras Guob\xc5\xb3 gatv\xc4\x97je 3: Sapn\xc5\xb3 kariai , ta\xc4\x8diau daugelis jo id\xc4\x97j\xc5\xb3 taip ir nepateko \xc4\xaf film\xc4\x85. Jos buvo realizuotos tik po de\xc5\xa1imties met\xc5\xb3 septint\xc4\x85jame filme Weso Craveno Naujasis ko\xc5\xa1maras._NEWLINE_Wesas Cravenas kuria ne tik siaubo filmus. 1987 metais jis tur\xc4\x97jo re\xc5\xbeisuoti ketvirt\xc4\x85j\xc4\xaf film\xc4\x85 apie Supermen\xc4\x85, ta\xc4\x8diau d\xc4\x97l k\xc5\xabrybini\xc5\xb3 nesutarim\xc5\xb3 su pagrindinio vaidmens atlik\xc4\x97ju Cristophe Reeve \xc5\xa1io darbo negavo._NEWLINE_2001 metais Cravenas re\xc5\xbeisavo dokumentin\xc4\xaf film\xc4\x85 apie JAV prezident\xc4\x85 Bill\xc4\x85 Clinton\xc4\x85._NEWLINE_Re\xc5\xbeisierius mir\xc4\x97 2015 m. rugpj\xc5\xab\xc4\x8dio 30 d. nuo smegen\xc5\xb3 v\xc4\x97\xc5\xbeio.\n_START_SECTION_\nApdovanojimai\n_START_PARAGRAPH_\n1977 metais jis laim\xc4\x97jo Tarptautin\xc4\xaf Kritik\xc5\xb3 apdovanojim\xc4\x85 Katalonijos Film\xc5\xb3 Festivalyje \xe2\x80\x9cSitges\xe2\x80\x9c u\xc5\xbe film\xc4\x85 \xe2\x80\x9cIr kalnai turi akis\xe2\x80\x9c._NEWLINE_1985 metais Ko\xc5\xa1maras Guob\xc5\xb3 gatv\xc4\x97je laim\xc4\x97jo kritik\xc5\xb3 apdovanojim\xc4\x85 \xe2\x80\x9cAvoriaz\xe2\x80\x9c Fantastini\xc5\xb3 film\xc5\xb3 festivalyje._NEWLINE_Briuselio Fantastini\xc5\xb3 film\xc5\xb3 festivalyje 1992 metais trileris \xc5\xbdmon\xc4\x97s po laiptais laim\xc4\x97jo \xe2\x80\x9cPegasus Audience Award\xe2\x80\x9c ir Special\xc5\xb3 \xc5\xbdiuri priz\xc4\x85 festivalyje \xe2\x80\x9cAvoriaz\xe2\x80\x9c._NEWLINE_Filmas Klyksmas 1997 metais \xe2\x80\x9cG\xc3\xa9rardmer\xe2\x80\x9d film\xc5\xb3 festivalyje laim\xc4\x97jo Didij\xc4\xaf priz\xc4\x85 ir buvo nominuotas Saturnui kaip re\xc5\xbeisierius._NEWLINE_Festivalyje \xe2\x80\x9eFantaspro\xe2\x80\x9c jis du kartus buvo nominuotas Geriausio filmo ketegorijoje: 1989 metais u\xc5\xbe \xe2\x80\x9eShocker\xe2\x80\x9c ir 1995 u\xc5\xbe Weso Craveno Nauj\xc4\x85j\xc4\xaf ko\xc5\xa1mar\xc4\x85. Tais pat metais \xc5\xa1is filmas nugal\xc4\x97jo Geriausio Scenarijaus kategorijoje._NEWLINE_Cravenas tris kartus buvo apdovanotas u\xc5\xbe viso gyvenimo nuopelnus: 1995 metais JAV Fantastini\xc5\xb3 ir Siaubo Film\xc5\xb3 Akademijos ir 2000 metais \xe2\x80\x93 Amsterdamo Fantastini\xc5\xb3 Film\xc5\xb3 festivalyje bei San Chos\xc4\x97 Film\xc5\xb3 festivalyje.\n_START_SECTION_\nAsmeninis gyvenimas\n_START_PARAGRAPH_\nWesas Cravenas buvo ved\xc4\x99s tris kartus. Su Bonnie Broecker jis susituok\xc4\x97 dar dirbdamas d\xc4\x97stytoju koled\xc5\xbee 1964 metais. Pora susilauk\xc4\x97 dviej\xc5\xb3 vaik\xc5\xb3, ta\xc4\x8diau 1969 santuoka i\xc5\xa1iro. J\xc5\xb3 s\xc5\xabnus Jonathanas yra re\xc5\xbeisierius ir scenarij\xc5\xb3 autorius, o dukt\xc4\x97 Jessica dainuoja ir ra\xc5\xa1o dainas grupei \xe2\x80\x9cChapin Sisters\xe2\x80\x9c._NEWLINE_1982 metais jis ved\xc4\x97 Millicent Eleanor Meyer (Mimi Craven), su kuria i\xc5\xa1siskyr\xc4\x97 1987. Joe Eszterhas savo knygoje \xe2\x80\x9cAmerican Rhapsody\xe2\x80\x9c tvirtina, kad tam \xc4\xaftakos tur\xc4\x97jo Mimi u\xc5\xbemegztas romanas su aktore Sharon Stone, kuri, skyryb\xc5\xb3 procesui pasibaigus, Cravenui atsiunt\xc4\x97 puok\xc5\xa1t\xc4\x99 juod\xc5\xb3 ro\xc5\xbei\xc5\xb3. Vis d\xc4\x97lto pats re\xc5\xbeisierius niekada nekomentavo savo \xc5\xbemonos poelgio ir skyryb\xc5\xb3 motyv\xc5\xb3._NEWLINE_2004 metais jis ved\xc4\x97 Iya Labunka._NEWLINE_Ilgus metus gyveno Los And\xc5\xbeele, kur vadovavo prodiuseri\xc5\xb3 kompanijai \xe2\x80\x9cCraven/Maddalena Films\xe2\x80\x9c.'